 

Datum Ljubljana, 03. 02. 2021

Zadeva št.: C-37NS

Zadeva: **Nagradni literarni in ustvarjalni natečaj za dijake**

**»Za mladost ni ovire, so samo prave izbire.«**

Spoštovani.

Karitas že ves čas epidemije blaži stiske najbolj ogroženih znotraj ranljivih skupin. S projektom VAU-Vključeni.Aktivni.Uresničeni nadgrajujemo naša prizadevanja ter naslavljamo potrebe otrok in mladostnikov, starejših ter mladih migrantov, med katerimi izstopajo osamljenost, izoliranost, socialna izključenost, nevarnosti in pasti spleta, slaba informiranost ter ozaveščenost, diskriminacija, nasilje in povečane težave na področju izobraževanja ter zaposlovanja. Za otroke in mladostnike iz socialno šibkejših okolij izvajamo družabništvo ter učno pomoč.

**Dijake** pa v okviru **nagradnega** **literarnega in ustvarjalnega natečaja »Za mladost ni ovire, so samo prave izbire.«** vabimo k refleksiji časa, okoliščin, v katerih živimo in doživljanja v povezavi z njimi ter jih spodbujamo k aktivnemu iskanju rešitev iz stisk, povezanih s covid-19.

Mentorje vabimo, da dijake spodbudite k razmisleku: Kdo v resnici sem? Kako deluje moje telo, moji možgani, moje srce? Kje najdem energijo, da zjutraj vstanem in delam za šolo? Kaj me žene, da se družim s prijatelji, čeprav samo s klicem? Kako ostanem povezan s prijatelji kljub omejitvam? Kaj me motivira, da pomagam staršem? Koliko moči porabim za to, da premikam noge, roke, diham, pišem, tipkam, gledam? Kaj moram narediti zavestno, kaj pa lahko naredim avtomatsko? Kaj je tisto, kar me najbolj žalosti, skrbi? Kaj je tisto, kar mi polepša dan? Kako vsak dan poskrbim za svoje zdravje? Sem odkril v času epidemije kakšne svoje skrite talente? Kje so meje moje svobode, da z njo ne ogrožam drugih in sebe? Kaj mi pomenita solidarnost in varnost? Kakšne rešitve za stiske bi predlagal? Kaj lahko jaz sam naredim za lepši jutri? Česa se veselim v prihodnosti?

Dijaki lahko sodelujejo z **zgodbo, esejem, pesmijo, stripom ali drugim literarnim delom** v slovenskem jezikuoz. **z risbo, sliko, fotografijo, kratkim filmom ali drugim ustvarjalnim delom** na temo: moje stiske in rešitve le-teh, moja skrb za duševno in telesno zdravje, moja družina in odnosi znotraj nje, ohranjanje stikov s starimi starši, medvrstniška komunikacija, izzivi in pasti na spletu, solidarnost ter pomen skupnosti ipd.

Natečaj poteka od **1. 2. 2021 do 14. 5. 2021.** Na natečaj se prijavlja posameznik z lastnim prispevkom, lahko pa dijaki sodelujejo v okviru šole in prispevke posreduje mentor.

Vsebino se posreduje na e-naslov nina.stenko@karitas.si ali po navadni pošti na naslov Slovenska karitas, Kristanova 1, 1000 Ljubljana (s pripisom: natečaj **»Za mladost ni ovire, so samo prave izbire.«**).

Več o natečaju, Pravila in pogoje za sodelovanje in obrazec Soglasje staršev najdete na [https://www.karitas.si/vau/](https://www.karitas.si/vau/nagradni-natecaj-za-mladost-ni-ovire-so-samo-prave-izbire/).

OSTALE MOŽNOSTI SODELOVANJA ZA ŠOLE:

V okviru projekta se bodo na šolah od **aprila do decembra 2021** izvajale tudi **interaktivne** **delavnice za dijake »Za mladost ni ovire, so samo prave izbire.«**

Mladostniki bodo preko delavnic lahko prepoznali pasti spleta (nasilje na spletu, izsiljevanje, pornografija, nasilje na podlagi spola in soc.-ekonomskega statusa) in znali kritično ovrednotiti pridobljene informacije. Prav tako bodo spodbujeni k razmisleku, kje so meje naše svobode, da z njo ne ogrožamo drugih in sebe ter o pomenu solidarnosti in varnosti. Mladostnike bomo vključevali v iskanje rešitev iz stisk. Poudarek bo tudi na lastni aktivnosti za ohranjanje duševnega in telesnega zdravja. Informacije ter prijave za termin na nina.stenko@karitas.si.

Ostale delavnice:

* Natečaj na temo odgovornega odnosa do alkohola
* Pokloni zvezek
* Preventivne delavnice o trgovini z ljudmi
* Tek podnebne solidarnosti

Delavnice so podrobneje predstavljene na: [www.karitas.si/delavnice/](http://www.karitas.si/delavnice/)

Več o aktivnostih projekta VAU – Vključeni.Aktivni.Uresničeni. si lahko preberete na spletni strani [https://www.karitas.si/vau/](https://www.karitas.si/vau/nagradni-natecaj-za-mladost-ni-ovire-so-samo-prave-izbire/).

Veseli bomo sodelovanja z vami.

Lep pozdrav.



Peter Tomažič

generalni tajnik Slovenske karitas